รองนายกรัฐมนตรี ระบุ ธนาคารโลกแสดงความสนใจร่วมสนับสนุนการปฏิรูปโครงสร้างเศรษฐกิจของไทย
รองนายกรัฐมนตรี ระบุ ธนาคารโลกแสดงความสนใจร่วมสนับสนุนการปฏิรูปโครงสร้างเศรษฐกิจของไทย นายสมคิด จาตุศรีพิทักษ์ รองนายกรัฐมนตรี เปิดเผยถึงผลการหารือร่วมกับผู้จัดการธนาคารโลก หรือ Word bank ประจำประเทศไทย ภูมิภาคเอเชียตะวันออกและแปซิฟิก ว่า ธนาคารโลกมีความเชื่อมั่นประเทศไทยและยังมีความต้องการร่วมมือกับไทยในการปฏิรูปโครงสร้างเศรษฐกิจของไทยให้มีความเข้มแข็ง เนื่องจากเป็นจุดที่น่าสนใจต่อการลงทุนในภูมิภาค โดยธนาคารโลกมีความต้องการทำงานร่วมกับสำนักงานสภาพัฒนาการเศรษฐกิจและสังคมแห่งชาติ หรือ สศช. กระทรวงการคลัง และกระทรวงอื่นๆ ที่เกี่ยวข้อง ในการสนับสนุนนโยบาย 4.0 รวมถึงการช่วยเหลือคนยากจนในประเทศไทยให้มีความเข้มแข็งซึ่งทางธนาคารโลกมีความต้องการในการทำโครงการให้เป็นรูปธรรม ไม่ใช่เป็นแผนงาน หรือหากประเทศไทยมีโครงการที่สำคัญที่ต้องการผลักดันที่จะรับการช่วยเหลือจากธนาคารโลกก็สามารถดำเนินการ โดยมอบหมายให้นายนายกอบศักดิ์ ภูตระกูล เลขาธิการนายกรัฐมนตรี ร่วมหารือรายละเอียดกับธนาคารโลกเพื่อกำหนดแผนงานการทำงานให้ชัดเจน นอกจากนี้ธนาคารโลกยังให้กำลังใจประเทศไทยถึงภาพรวมเศรษฐกิจโลกในปัจจุบันที่ไม่ค่อยจะดีเพราะหลายประเทศประสบปัญหาเดียวกันทั้งโลก